Catarroja premiarà l'ús del valencià en les seues falles
16 febr. 2023

L'Ajuntament de Catarroja, a través de la regidoria de Política Lingüística, ha llançat la II Edició dels Premis a l'ús del valencià en les Falles. L'objectiu és fomentar el correcte ús de la nostra llengua dins d'una de les tradicions més internacionals, Patrimoni Immaterial de la Humanitat, com són les Falles.

“Les Falles són un exponent fonamental de la nostra Cultura i les nostres tradicions, és per això que la regidoria de Política Lingüística vol reconèixer la tasca de difusió i dignificació del valencià que fan les 10 comissions falleres del nostre poble. En aquesta segona edició dels premis segur que anem a viure una major competència i el jurat tindrà una tasca més complicada que en l’any del seu llançament”, explica Dolors Gimeno, regidora de Política Lingüística.

En concret els premis, que s'atorgaran al costat de la resta de reconeixements fallers, constaran d’un palet i una remuneració econòmica. Així doncs, es lliuraran un primer premi i un accèssit per cada categoria de monument, valorats en 500 i 250 euros per als primers premis de falla gran i infantil, mentre que els accèssits tindran una quantia de 150 i 100 euros.

D’altra banda, cal recordar que en l’àmbit faller Catarroja compta des de fa setmanes amb el ban faller. “Tenim un reglament elaborat des d’alcaldia que regula tota l’activitat fallera que es realitzarà al municipi, des de les hores de descans, les d’actes festius fins a advertències per a l’estalvi energètic”, explica Jesús Monzó, alcalde de Catarroja.